
Birsalmás bableves 

Hozzávalók: 4 db nagyobb birsalma, 50 dkg fejtett bab (vagy 25 dkg szárazbab), 2 
babérlevél, 1 csapott evőkanál só. A habaráshoz 1 evőkanál liszt, 1 tojás, csipetnyi 
só, 3 púpos evőkanál tejföl, fél liter tej. 

A birsalmákat meghámozzuk, magházukat eltávolítjuk, cikkekre vágjuk, megmossuk. 
Három almát beleteszünk egy lábosba, felöntjük kevés vízzel, felforraljuk, és a 
gyümölcsöt néhány perc alatt puhára főzzük. 

Egy nagyobb fazékban bő vizet forralunk, ennek felével a fejtett babot leforrázzuk. A 
babot leszűrjük, és beletesszük a fazékba. Babérlevelet, a megmaradt egy birsalmát, sót 
adunk hozzá, és kb. 15 perc alatt megfőzzük. 

Közben habarást készítünk. A lisztet kevés tejjel simára keverjük. Beleütjük a tojást, a 
tojásra csipetnyi sót teszünk, így nem lesz csomós a habarás. Hozzáadjuk a tejfölt. 
Összekeverjük, és lassan adagolva a többi tejjel felhígítjuk. 5-10 percet állni hagyjuk. 
Közben a bab is megpuhul. A külön megfőzött birsalmát villával összetörjük, és a 
leveshez öntjük. Felforraljuk, és a habarást is hozzákeverjük. Folyamatosan kevergetve 
felforraljuk. 

Krumplinyak 

Hozzávalók: 1 kg krumpli, 25 dkg liszt, só. A tepsi kikenéséhez sertészsír. A tészta 
ízesítéséhez 20 dkg füstölt kolbász, 2fakanálnyi sertészsír. 

A krumplit héjában megfőzzük, meghámozzuk, és teljesen kihűtjük. A legjobb, ha ezt 
előző este elkészítjük, és másnap könnyebben lereszeljük. ízlés szerint sózzuk, és liszttel 
összedolgozzuk. Lisztezett táblára borítjuk, és ott is gyúrjuk egy ideig. Kisebb darabokra 
vágjuk, hosszú rudakat sodrunk belőle. 

A tepsit kizsírozzuk, és belehelyezzük a tészta rudakat. Jól előmelegített sütőben készre 

sütjük. Amikor már szép aranyos barnára sültek, kivesszük, és vászonruhába 

bugyoláljuk. Legalább fél órát állni hagyjuk, hogy átpárolódjon. 

Közben a kolbászt kisebb kockákra vágjuk, és a zsírral összesütjük. 

A megpuhult tésztát összevágjuk kb. 2 centis falatokra, egy nagy tálba tesszük, és a 

kolbászos zsírral összerázogatjuk. 

Tárkonyos leves 

Hozzávalók: 30 dkg füstölt hús (tarja), 1 nagy csokor tárkony, 1 teáskanál só, 2 
evőkanál ecet, késhegynyi szódabikarbóna. A levesbetéthez 4 zsemle. A habaráshoz 
2 evőkanál liszt, 1 liter tej, 2 dl tejföl 

A húst apró kockákra vágjuk, és néhány percre langyos vízbe tesszük, hogy kicsit 
kiázzon. Leveses fazékban vizet melegítünk, ebbe tesszük bele a leszűrt húsdarabkákat. 
A tárkonyt meleg vízzel leöblítjük, és a leveshez adjuk. Megsózzuk, és legalább egy órán 
át főzzük. 

Közben a zsemléket felkockázzuk, és sütőben aranyló sárgára pirítjuk. Időközben kicsit 
megrázogatjuk, nehogy leégjen. A habaráshoz a lisztet apránként elkeverjük a tejjel. 
Amikor a hús megpuhult, a tárkonyt kivesszük a levesből, belekeverjük a 
szódabikarbónát, az ecetet, és a tejes habarást. A tejfölt kevés tejjel fellazítva utolsóként 
adjuk hozzá. Összeforraljuk, és a pirított zsemlekockákkal tálaljuk. 

Mocskos tészta 

Hozzávalók: A tésztához 3 tojás, 50 dkg liszt, 1 evőkanál sertészsír, csipetnyi só. A 
töltelékhez 20 dkg dió, 20 dkg szikkadt szilvalekvár, 7-8 evőkanál kristálycukor, 1 dl 
forró víz. A tepsi (vagy sütőforma) kenéséhez zsír. 

A három tojást a liszttel és egy evőkanálnyi vízzel összegyúrjuk. Három cipót formázunk 
belőle. Ezeket egyenként 1-2 mm vékonyra kisodorjuk, és egy kicsit szikkadni 
félretesszük. 

A diót ledaráljuk, a szilvalekvárt a forró vízzel kicsit meglazítjuk, hogy ne legyen darabos 
a tésztán, és így könnyebb lesz kenni. 

A tésztából kétlevélnyit széles metéltre felvágunk, a harmadikat most nem használjuk 
fel. Lobogó forró vízben kifőzzük, leszűrjük, és hideg vízzel leöblítjük. Zsírral és kevés 
sóval összekeverjük. A felét a kizsírozott sütőforma aljába terítjük, szilvalekvárt 
halmozunk rá, vastagon megszórjuk dióval, 4 evőkanál kristálycukorral. Rátesszük a 
maradék tésztát, a dió másik felét, cukorral ízesítjük, és előmelegített sütőben szép 
barnára sütjük. 

Csülkös káposzta (kemencés étel) 

Hozzávalók: másfél kg savanyú káposzta, 2 fej vöröshagyma, 6 szem borókabogyó, 1 
kis csokor borsikafű (csombor), egy csokor kapor, 2 evőkanál őrölt fűszerpaprika, 1 
szál füstölt kolbász, 1,5 kg bőrös csülök. 

A káposztát enyhén átmossuk, lecsepegtetjük, és egy nagyobb cserépedény aljába 
tesszük. A vöröshagymát apró kockákra vágjuk, és a káposztán elegyengetjük. 
Megszórjuk apróra vágott kaporral, borókabogyóval. A borsikafű leveleit leszedjük, 
kicsit összeaprítjuk, ezt is rárakjuk. ízesítjük fűszerpaprikával, és az egészet a tálban 
összekeverjük. 

A füstölt kolbászt 10 centis darabokra vágva ráhelyezzük, és betakarjuk a sózott 
csülökkel úgy, hogy a bőrös fele legyen lefele. Vízzel felöntjük, hogy ellepje, lefedjük, és 
kemencébe toljuk. 

Két óra múlva a csülköt megfordítjuk, és újabb másfél-két órára visszatoljuk, hogy szép 

színt kapjon, és elpárologja a felesleges vizet a káposzta. 

ízlés szerint tejföllel, és kemencében sült kenyérrel kínálhatjuk. 

Birssel töltött kacsa (kemencés étel) 

Hozzávalók: egy egész, kb. 2-2,3 kilós kacsa, 1 szál rozmaring, só, 3 birsalma. 

A körethez 8-10 szem krumpli, 1 csokor petrezselyem, só, étolaj. 

A cserépedény aljába beletesszük a rozmaringágat. A kacsát kívül-belül besózzuk, 

testüregét a megtisztított birsalmával megtöltjük, és a tálba helyezzük. Betoljuk az 

előfűtött kemencébe. 40 percnyi sütés után kivesszük, kisült zsírját leöntjük, és 

meglocsoljuk vele a kacsa bőrét. Ezt a műveletet még a sütés közben kétszer 

megismételjük, úgy 10-15 percenként. 

A burgonyát megtisztítjuk, karikákra vágjuk, megsózzuk, és vágott petrezselyemmel 
összekeverjük. Olajjal meglocsoljuk, és a kemencében kisütjük. Sütés közben néhányszor 
megforgatjuk, nehogy leégjen. 

Szilvalekváros bukta (kemencés sütemény) 

Hozzávalók: 2,5 dkg élesztő, 2 dl langyos tej, csipetnyi cukor, 1 evőkanál liszt 

45 dkg liszt, csipetnyi só, 20 dkg sertészsír, 2 dl tejföl, 3-4 dl sűrű szilvalekvár. A 

tetejére porcukor. 

Az élesztőt elmorzsoljuk, hozzáadjuk a langyos tejet, cukrot, és elkeverjük egy kevés 
liszttel. A tetejét is megszórjuk liszttel, konyharuhával letakarjuk, és a kemencepadkán 
kelni hagyjuk. 

Közben a többi lisztet átszitáljuk egy tálba. Csipetnyi sóval ízesítjük, elmorzsoljuk benne 
a sertészsírt. Hozzáöntjük a megkelt élesztőt, a tejfölt, és összegyúrjuk a tésztát. Ha kell, 
kevés lisztet még teszünk hozzá. Addig gyúrjuk körkörös mozdulatokkal, míg az edény 
falától elválik. Amikor már szép sima a tészta, liszttel megszórjuk a tetejét, és 
vászonruhával letakarva meleg helyen kelesztjük. 

Egy jó fél óra múlva lisztezett gyúródeszkán átdolgozzuk a megkelt tésztát, majd 
négyfelé vágjuk, és cipókat formázunk belőle. Ezeket egyenként téglalap alakúra 
kinyújtjuk, kb. 3 mm vastagra. A tésztát hosszában félbevágjuk, és téglalapokat alakítunk 
belőle. 

A szélétől 2 cm-re szilvalekvár halmokat helyezünk mindegyikre, feltekerjük, és 
vékonyan kizsírozott tepsibe helyezzük a buktákat úgy, hogy a hajtások alulra 
kerüljenek. A bukták között hagyjunk egy kis helyet, mert sütés közben megdagadnak. 
A tepsiben még negyed óráig kelesztjük, majd előfűtött kemencében 8 perc alatt szép 
barnára megsütjük. 
A tetejét porcukorral megszórjuk. 

